*****

ΚΑΝΟΝΙΣΜΟΣ (ΕΟΚ) αριθ. 2154/84 ΤΟΥ ΣΥΜΒΟΥΛΙΟΥ

της 24ης Ιουλίου 1984

για την τροποποίηση του κανονισμού (ΕΟΚ) αριθ. 1724/80 περί θεσπίσεως γενικών κανόνων σχετικά με τα ειδικά μέτρα για τους σπόρους σόγιας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1614/79 του Συμβουλίου της 24ης Ιουλίου 1979 περί προβλέψεως ειδικών μέτρων για τους σπόρους σόγιας (1), όπως τροποποιήθηκε τελευταία από τον κανονισμό (ΕΟΚ) αριθ. 1037/84 (2), και ιδίως το άρθρο 2 παράγραφοι 2 και 5,

την πρόταση της Επιτροπής,

Εκτιμώντας:

ότι με τον κανονισμό (ΕΟΚ) αριθ. 1037/84 καταργήθηκε, στον κανονισμό (ΕΟΚ) αριθ. 1614/79, η αναφορά στην πλέον αντιπροσωπευτική περίοδο για τη διάθεση των σπόρων κοινοτικής καταγωγής, κατά τη διάρκεια της οποίας η τιμή στη διεθνή αγορά των σπόρων σόγιας είχε καθορισθεί· ότι πρέπει να τροποποιηθούν οι διατάξεις που αναφέρονται στον καθορισμό της τιμής στη διεθνή αγορά·

ότι, σύμφωνα με το άρθρο 2 παράγραφος 2 δεύτερο εδάφιο του κανονισμού (ΕΟΚ) αριθ. 1614/79, για την περίοδο εμπορίας 1984/85, τα κράτη μέλη δύνανται να χορηγήσουν ενίσχυση στα ελαιοτριβεία τα οποία πληρούν ορισμένους όρους που θα καθορισθούν· ότι είναι, συνεπώς, σκόπιμο να καθορισθούν αυτοί οι όροι·

ότι, προκειμένου να ικανοποιηθούν τα αιτήματα των ενδιαφερομένων εμπόρων, θα πρέπει να προβλεφθεί η δυνατότητα να ζητείται η ενίσχυση πριν από την παράδοση των σπόρων στον πρώτο αγοραστή ή πριν από την είσοδό τους στο ελαιοτριβείο· ότι, στην περίπτωση αυτή, για να αποφευχθούν κερδοσκοπικές ενέργειες, είναι αναγκαίο να ζητείται η σύσταση ασφαλείας που να εγγυάται την παράδοση ή την είσοδο στο ελαιοτριβείο εντός ορισμένης προθεσμίας·

ότι είναι αναγκαίο να καθορισθεί ο οριστικός χρόνος καταβολής της ενίσχυσης στον πρώτο αγοραστή ή στο ελαιοτριβείο·

ότι πρέπει, συνεπώς, να τροποποιηθεί ο κανονισμός (ΕΟΚ) αριθ. 1724/80 (3), όπως τροποποιήθηκε τελευταία από τον κανονισμό (ΕΟΚ) αριθ. 2251/83 (4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1724/80 τροποποιείται ως εξής:

1. Στο άρθρο 1, η παράγραφος 3 αντικαθίσταται από το ακόλουθο κείμενο:

«3. Για τον καθορισμό της τιμής στη διεθνή αγορά, λαμβάνονται υπόψη οι προσφορές που γίνονται στη διεθνή αγορά καθώς και οι τιμές που καταγράφονται στα σημαντικότερα χρηματιστήρια όσον αφορά το διεθνές εμπόριο.»

2. Στο άρθρο 2, το εισαγωγικό μέρος αντικαθίσταται από το ακόλουθο κείμενο:

«Η ενίσχυση που προβλέπεται στο άρθρο 2 παράγραφος 2 του κανονισμού (ΕΟΚ) αριθ. 1614/79 καταβάλλεται μετά από αίτησή του, και για την παραδοθείσα ποσότητα, αφού ελεγχθεί ότι πραγματοποιήθηκε η παράδοση από τον παραγωγό στον πρώτο αγοραστή των σπόρων σόγιας που έχουν συγκομιστεί στην Κοινότητα, ο οποίος:»

3. Παρεμβάλλεται το ακόλουθο άρθρο:

«Άρθρο 2α

1. Εάν ένα κράτος μέλος αποφασίσει να χρησιμοποιήσει τη δυνατότητα που προβλέπεται στο άρθρο 2 παράγραφος 2 δεύτερο εδάφιο του κανονισμού (ΕΟΚ) αριθ. 1614/79, η ενίσχυση καταβάλλεται, μετά από αίτησή του, και για την παραδοθείσα ποσότητα, αφού ελεγχθεί ότι πραγματοποιήθηκε η παράδοση από τον παραγωγό, σε κάθε ελαιοτριβείο που βρίσκεται σ' αυτό το κράτος μέλος, εάν το ελαιοτριβείο:

α) ανταποκρίνεται τουλάχιστον στους ακόλουθους όρους:

- διατηρεί λογιστικά βιβλία υλικών που ανταποκρίνονται σε προϋποθέσεις που θα καθορισθούν,

- αναλαμβάνει την υποχρέωση να παράσχει και άλλα δικαιολογητικά έγγραφα τα οποία ενδεχομένως είναι απαραίτητα για τον έλεγχο του δικαιώματος στην ενίσχυση·

β) προσκομίζει πριν από μια ημερομηνία που θα καθορισθεί, στον αρμόδιο οργανισμό του κράτους μέλους στον οποίο οι σπόροι θα μεταποιηθούν, την απόδειξη της σύναψης σύμβασης, είτε μεταξύ του παραγωγού των σπόρων σόγιας και του ελαιοτριβείου είτε μεταξύ του παραγωγού και ενός άλλου αγοραστή, στην οποία προβλέπεται η καταβολή στον παραγωγό τιμής τουλάχιστον ίσης με την ελάχιστη τιμή·

γ) καταθέτει στον ίδιο οργανισμό:

- δήλωση την οποία υπογράφει ο παραγωγός και στην οποία αναφέρεται η πραγματικά συγκομισθείσα ποσότητα,

- δήλωση στην οποία αναφέρεται η ποσότητα την οποία πράγματι παρέδωσε ο παραγωγός· το έγγραφο αυτό θα πρέπει να υπογράφεται από τα μέρη που έχουν συνάψει τη σύμβαση που αναφέρεται στο στοιχείο β).

2. Η ενίσχυση καταβάλλεται στο ελαιοτριβείο αφού ελεγχθεί ότι οι σπόροι έχουν πράγματι μεταποιηθεί.

Ωστόσο, μετά από αίτησή του, μπορεί να χορηγηθεί στο ελαιοτριβείο προκαταβολή επί της ενίσχυσης, αμέσως μετά την είσοδο των σπόρων στο ελαιοτριβείο, υπό τον όρο ότι θα έχει συσταθεί ασφάλεια ποσού ίσου με το ποσό της ενίσχυσης.»

4. Το άρθρο 3 αντικαθίσταται από το ακόλουθο κείμενο:

«Άρθρο 3

1. Το ποσό της ενίσχυσης είναι εκείνο που ισχύει την ημέρα που ο ενδιαφερόμενος υποβάλλει, στον αρμόδιο οργανισμό του κράτους μέλους παραγωγής, αίτηση για ενίσχυση.

2. Εάν η αίτηση για ενίσχυση υποβάλλεται από τον πρώτο αγοραστή, πρέπει να καλύπτει το σύνολο της ποσότητας που πρέπει να παραδοθεί σύμφωνα με μία ή περισσότερες συμβάσεις και πρέπει να υποβάλλεται μετά την υποβολή αυτού ή αυτών των συμβολαίων και πριν από την έξοδο των προϊόντων από την επιχείρηση.

3. Εάν η αίτηση για ενίσχυση υποβάλλεται από το ελαιοτριβείο, δημιουργείται υποχρέωση παράδοσης της εν λόγω ποσότητας στο ελαιοτριβείο εντός προθεσμίας που θα καθοριστεί.

Η αίτηση για ενίσχυση υποβάλλεται το αργότερο κατά την είσοδο στο ελαιοτριβείο.

Εάν η αίτηση υποβάλλεται πριν από την είσοδο στο ελαιοτριβείο, πρέπει να συνοδεύεται από τη σύσταση ασφαλείας που εγγυάται την τήρηση της υποχρέωσης που αναφέρεται ανωτέρω.

Εκτός από την περίπτωση ανωτέρας βίας, αυτή η ασφάλεια καταπίπτει εν όλω ή εν μέρει εάν, εντος της προβλεπόμενης προθεσμίας, δεν έχει πραγματοποιηθεί η είσοδος ή έχει πραγματοποιηθεί μόνο εν μέρει.»

5. Στο άρθρο 4 παράγραφος 2, προστίθεται το ακόλουθο εδάφιο:

«Στην περίπτωση που ένα κράτος μέλος χρησιμοποιεί τη δυνατότητα που προβλέπεται στο άρθρο 2 παράγραφος 2 δεύτερο εδάφιο του κανονισμού (ΕΟΚ) αριθ. 1614/79, το ζύγισμα των σπόρων καθώς και η λήψη δειγμάτων πραγματοποιούνται κατά την είσοδο του προϊόντος στο ελαιοτριβείο.»

6. Παρεμβάλλεται το ακόλουθο άρθρο:

«Άρθρο 6α

Στην περίπτωση που ένα κράτος μέλος χρησιμοποιεί τη δυνατότητα που προβλέπεται στο άρθρο 2 παράγραφος 2 δεύτερο εδάφιο του κανονισμού (ΕΟΚ) αριθ. 1614/79, ενημερώνει την Επιτροπή πριν από την 1η Σεπτεμβρίου 1984.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται μόνο στους σπόρους που συγκομίζονται το 1980, 1981, 1982, 1983 και 1984.

Ωστόσο, το άρθρο 2α, το άρθρο 3 παράγραφος 3, το άρθρο 4 παράγραφος 2 δεύτερο εδάφιο και το άρθρο 6α δεν εφαρμόζονται στους σπόρους σόγιας που εισέρχονται στο ελαιοτριβείο κατά τη διάρκεια της περιόδου εμπορίας 1984/85.

Το άρθρο 5α δεν εφαρμόζεται στους σπόρους που συγκομίζονται στις περιόδους εμπορίας 1982/83, 1983/84 και 1984/85.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 1984.

Για το Συμβούλιο

Ο Πρόεδρος

J. O'KEEFFE

(1) ΕΕ αριθ. L 190 της 28. 7. 1979, σ. 8.

(2) ΕΕ αριθ. L 107 της 19. 4. 1984, σ. 46.

(3) ΕΕ αριθ. L 170 της 3. 7. 1980, σ. 1.

(4) ΕΕ αριθ. L 216 της 6. 8. 1983, σ. 1.